Symbol rozcestia O iných významoch výrazu *Jericho* pozri *Jericho (rozlišovacia stránka)*.
Súradnice: 31°51′0″S 35°28′0″V﻿ / ﻿31,85000°S 35,46667°V﻿ / 31.85000; 35.46667

**Jericho** (príd. meno znie *jerišský* alebo *jerichovský* ; hebrejsky: יְרִיחוֹ - Jericho, arabsky: أريحا - Aríhá, grécky: Ἱεριχώ - Ierichó) je mesto na západnom brehu Jordánu, severovýchodne od Jeruzalema.

Jericho je považované za jedno z najdlhšie kontinuálne osídlených miest na svete. Prvé osídlenie (osada Tall as-Sultán) je datované pred rokom 9000 pred Kr. Výskum v oblasti začal Charles Warren už v roku 1868 a najrozsiahlejšie práce s použitím moderných postupov sa realizovali v rokoch 1952 až 1958 pod vedením Kathleen Kenyonovej.

Najstaršie osídlenie
--------------------

Najstaršia osada sa nachádzala v dnešnej lokalite Tall as-Sultán (Tell es-Sultán, doslova: Sultánov kopec), v centre súčasného mesta.. Slovo *tall* (po slovensky tell) v arabčine znamená mohylu a v archeologickej terminológii predstavuje umelo vytvorené návršie, ktoré vzniklo postupným vrstvením osídlení nad sebou. Takéto návršia sú typické pre Blízky východ a Anatóliu. 

Prvé osídlenie z obdobia okolo roku 9000 pred Kr. sa nazýva natufská kultúra podľa vádí Natuf. V tomto období, nazývanom aj epipaleolit (neskorý paleolit), sa objavujú prvé kamenné stavby. V období medzi rokmi 8350 pred Kr. až 7370 pred Kr. (neolit A) tu bola kamenným múrom ohradená osada s rozlohou až 40 000 m2 s niekoľkými vežami (najvyššia z nich bola Jerišská veža), ktoré sú zrejme najstaršími mestskými hradbami na svete. V meste stáli domy so stenami z mazanice a obyvatelia lovili zver a pestovali pšenicu, jačmeň a strukoviny.

V období neolitu B, približne medzi rokmi 7220 pred Kr. až 5850 pred Kr. sa objavujú prvé pravouhlé domy, s niekoľkými miestnosťami usporiadanými okolo dvora. Vznikol takzvaný kult lebiek, charakteristický uchovávaním lebiek, oddelených od tela zomretých, pochovaných pod podlahy domov. Pravdepodobne v tomto období došlo aj k domestikácii ovce.

Bronzová doba
-------------

V bronzovej dobe sa Jericho stalo jedným z najvýznamnejších miest v oblasti Syropalestíny. Najväčší rozkvet dosiahlo medzi rokmi 1700 až 1550 pred Kr. ktorý ukončilo zemetrasenie alebo dobytie.

Novodobé dejiny
---------------

Súčasné mesto sa až do roku 1967 nachádzalo na území Jordánska, no počas Šesťdňovej vojny bol celý Západný breh Jordánu dobytý izraelskou armádou. V roku 1994 bolo Jericho ako jedno z prvých miest odovzdané palestínskej správe, no už v roku 2001 došlo k jeho opätovnému obsadeniu Izraelčanmi počas tzv. Druhej intifády.

Partnerské mestá
----------------

* Taliansko  Pisa, Taliansko
* Francúzsko  Lyon, Francúzsko
* USA  Calipatria, Kalifornia, Spojené štáty americké

Referencie
----------

1. ↑  PSP uvádza jerichovský, ale v L. Dvonč v Slovenskej reči č. 2, roč. 42, 1977 píše, že hoci je napr. v Slovníku slovenského jazyka uvedené "jerichovský", tento tvar sa používa iba v spojení trúba jerichovská, inak je vraj správne jerišský, lebo inak by slovo jerichovský bolo jediné slovo tohto typu so zakončením -ovský v slovenčine.
2. ↑
3. ↑  Finkelstein, Israel. *The Bible Unearthed*.
4. ↑  Sturgis, Matthew, a John McCarthy. *It Ain't Necessarily So*. London: Hodder Headline, 2001. pp 56-59. ISBN 0-7472-4506-1.

Iné projekty
------------

Commons
* Spolupracuj na Commons Commons ponúka multimediálne súbory na tému **Jericho**

Zdroj
-----

* *Tento článok je čiastočný alebo úplný preklad článku Jericho na českej Wikipédii.*